Forgangsraðað verði auknum fjármunum til skógræktarmála Þórarinn Ingi Pétursson , alþingismaður Framsóknar í Norðausturkjördæmi , spurði umhverfis - og auðlindaráðherra út í fjárframlög til Skógræktarinnar í í óundirbúnum fyrirspurnatíma á Alþingi í gær . „ Að rækta skóg er einn af þeim þáttum sem horft er til er binda á kolefni . Blásið hefur verið til sóknar í skógrækt og landgræðslu af hálfu stjórnvalda . Miðað við fjárlög 2020 er þó eins og hljóð og mynd fari ekki saman þegar talað er um framlög til Skógræktarinnar . Hinir svokölluðu Mógilsárpeningar , 28 milljónir , og Straumspeningar , 76 milljónir , samtals 104 milljónir , eru skornir af . Af þeim 200 milljónum sem stjórnvöld lögðu til sem nýja fjármuni vegna loftslagsmála skiluðu sér 32 milljónir til Skógræktarinnar . “ „ Framlög til þeirra drógust mjög saman árin eftir bankahrunið en fjárfesting í þeim málaflokki styður við mörg markmið stjórnvalda í umhverfismálum . “ „ Nú þegar það lítur þannig út að Skógræktin þurfi að draga úr kostnaði við rekstur stofnunarinnar er aukning í þann lið sem heitir Framlög til skógræktar á lögbýlum , sem er vel . Skógræktin getur vel tæklað aukin umsvif miðað við hvernig hún er rekin í dag með mannafla um allt land . Skógræktin getur það hins vegar ekki þegar skorið er niður rekstrarfé til stofnunarinnar . Til að hægt sé að vera með ráðgjöf til bænda , gott gæðakerfi og árangursmat þarf fólk að vera í vinnu . Ég get ekki hugsað þá hugsun til enda ef Skógræktin á að fara að draga úr þessu eftirliti og segja upp fólki , minnka þjónustu við bændur , fækka störfum úti um landið og á sama tíma er talað um stórauknar aðgerðir í loftslagsmálum , “ sagði Þórarinn Ingi . Umhverfis - og auðlindaráðherra baðst afsökunar á að þetta hafi ekki skilað sér rétt inn í fjárlagafrumvarpið . „ Ástæðan fyrir því að það birtist eins og það sé niðurskurður til Skógræktarinnar á milli ára er fyrst og fremst sú að þar er um að ræða tímabundna heimild til Skógræktarinnar sem felst í eignarnámsbótum vegna jarðar sem komu inn á ákveðnu tímabili . Það voru um 76 milljónir á ári og þær eru ekki lengur til staðar . Hér er ekki verið að reyna að draga tennurnar úr Skógræktinni heldur aukast framlögin til hennar þvert á móti á næstu árum . Ég er jafnframt að leita leiða til að leiðrétta eitthvað þann mun sem verður af þeirri stóru , má segja , breytingu sem þarna er að verða á milli ára út af eignarnámsbótafjármagninu . “ Þórarinn Ingi vildi árétta í síðari ræðu sinni að þetta væri skerðing og hann gæti ekki skilið það öðruvísi en hún sé fyrir hendi í fjárlagafrumvarpinu . „ Þrátt fyrir breytingar á fjármunum varðandi Straums - og Mógilsárpeningana eru þetta 104 milljónir , sem er náttúrlega bagalegt á þeim tíma þegar við eigum að vera að bæta í skógrækt . Skógræktin vinnur mjög gott starf í gæðaeftirliti sínu og hefur t.d. gert einhverja 700 tilraunareiti o.fl. sem er verið að taka út til þess að skógræktin nái sem mestum árangri . Þá erum við að tala um nytjaskógrækt . Varðandi skiptingu á þessum 200 milljónum hef ég hingað til skilið það þannig að lagt hefði verið upp með að jöfn hlutföll væru milli Landgræðslunnar og Skógræktarinnar í þeim málum , en Skógræktin virðist einungis fá 32 milljónir . Mér leikur forvitni á að vita hvers vegna , “ sagði Þórarinn Ingi . Umhverfis - og auðlindaráðherra sagði það vera rétt hjá Þórarin Inga það væru ekki bara eignarnámsfjármagnið sem þarna detti út heldur líka svokallaðir Mógilsárpeningar „ sem ég reyndar ber enga ábyrgð á , enda ber atvinnuvegaráðuneytið ábyrgð á þeim . “